b'\n_START_ARTICLE_\nXVIII. legija\n_START_PARAGRAPH_\nOsemnajsta legija (latinsko Legio duodevigesima, pisano z XVIII ali XIIX), rimska legija, ustanovljena okoli leta 41 pr. n. \xc5\xa1t.. 9. septembra leta 9 je bila v bitki z Germani v Tevtobur\xc5\xa1kem gozdu popolnoma uni\xc4\x8dena. Njen naziv in simbol nista poznana._NEWLINE_Legija je bila ustanovljena verjetno zato, da bi zadu\xc5\xa1ila upor Seksta Pompeja, zadnjega nasprotnika drugega triumvirata, ki je bil s svojo vojsko na Siciliji in je ogro\xc5\xbeal dobave \xc5\xbeita Rimu. Bila je verjetno ena od osmih legij, ki jih je Avgust obljubil Marku Antoniju za njegov vojni pohod proti Partom, vendar jih ni nikoli poslal. _NEWLINE_Po porazu Marka Antonija in Kleopatre v bitki pri Akciju leta 31 pr. n. \xc5\xa1t. je bila legija preme\xc5\xa1\xc4\x8dena v Galijo, proti koncu 1. stoletja pr. n. \xc5\xa1t. pa skupaj s XVII. legijo kot del ogromne armade, kateri je poveljeval Neron Klavdilj Druz, kasnej\xc5\xa1i rimski cesar Tiberij, v Germanijo. Leta 5 se je stanje v Germaniji umirilo in leta 7. je bil za njenega guvernerja imenovan Publij Kvintilij Var._NEWLINE_Leta 9 je poveljnik heru\xc5\xa1ke zavezni\xc5\xa1ke vojske Arminij Vara obvestil o domnevnem uporu Germanov ob Renu. Var kljub opozorilom, da gre za prevaro, v obvestilo ni podvomil in se z vsemi svojimi tremi legijami (XVII., XVIII. in XIX.) odpravil proti zahodu. 9. septembra je njegova vojska v bli\xc5\xbeini sedanjega Osnabr\xc3\xbccka padla v zasedo, ki so jo spretno pripravili Heruski pod Arminijevim poveljstvom. V bitki v Tevtobur\xc5\xa1kem gozdu so bile vse tri legije popolnoma uni\xc4\x8dene, njihove prapore pa so Germani zaplenili._NEWLINE_Izubljene prapore so Rimljani dobili nazaj v kasnej\xc5\xa1ih vojnih pohodih leta 14, 15 in 41 in jih odnesli v Marsov tempelj v Rimu._NEWLINE_Izgubljene  XVII., XVIII. in XIX. legije niso Rimljani nikoli niti obnovili niti uporabili njihovih \xc5\xa1tevilk, kar je izjemen primer v rimski zgodovini. Neron je sicer na\xc4\x8drtoval ustanovitev nove XVIII. legije, s katero je nameraval napasti Egipt, vendar na\xc4\x8drta nikoli ni uresni\xc4\x8dil. \xc5\xa0tiri kohorte so se med prvo judovsko-rimsko vojno vojskovale v Judeji, medtem ko je drugih \xc5\xa1est kohort istega leta du\xc5\xa1ilo upor Batavijcev. Legijo je kmalu zatem razpustil cesar Vespazijan.'